# **Posebna sjednica Vlade na temu obaveza iz Evropske agende**

# **16. februar 2018.**

# **Milutin Simović, potpredsjednik Vlade**

Ispunjavanje ekonomskih kriterijuma za članstvo u Evropskoj uniji predstavlja poseban izazov i obavezu za cijelo naše društvo. Tako je bilo i u svim dosadašnjim fazama, a sigurni smo da će u narednim godinama pažnja, kao i podrška naših evropskih partnera biti upravo usmjerena na dostizanju ekonomskih kriterijuma.

To je i ključna unutrašnja potreba našeg društva - da obezbijedimo odživ i ubrzan ekonomski rast i razvoj Crne Gore, koji će donijeti nova radna mjesta i unapređenje životnog standarda svih građana.

Crnoj Gori je potreban dinamičniji ekonomski rast, kako bi što prije sustigli evropski standard, mjeren paritetom kupovne moći, koji je trenutno na 45% EU prosjeka.

Da bi postigli taj cilj potrebne su nam stope ekonomskog rasta od najmanje 4%, koliko smo ostvarili u 2017. godini, čime smo bili među pet najbrže rastućih ekonomija u Evropi.

Takav rast je ostvaren na snažnoj investicionoj aktivnosti, kao i rastu lične potrošnje i izvoza, naročito generisanog rezultatima izvanredne turističke sezone, kao i rastom u građevinarstvu, prehrambenoj industriji, poljoprivredi, šumarstvu i trgovini.

U unapređenju funkcionalne tržišne ekonomije, pored ekonomskog upravljanja, posebnu pažnju posvećujemo uspostavljanju makroekonomske stabilnosti, funkcionisanju tržišta proizvoda, funkcionisanju finansijskog tržišta i funkcionisanju tržišta rada.

Od početka mandata ove Vlade, otpočeli smo proces fiskalne konsolidacije, koji nije bio nimalo lak, imajući u vidu ukupni političko-ekonomsko-socijalni kontekst u Crnoj Gori. Posebno je bilo izazovno sprovoditi mjere fiskalne konsolidacije uz povećanje ekonomskog rasta i povećanje zaposlenosti, uz očuvanje poslovnog ambijenta i atraktivnosti Crne Gore kao investicione destinacije i zastitu standarda socijalno najranjivijih kategorija stanovništva.

Sa aspekta funkcionisanja tržišta proizvoda, Crna Gora bilježi napredak na listama konkurentnosti, odnosno unapređenja poslovnog ambijenta. Na ovogodišnjoj listi konkurentnosti Svjetskog ekonomskog foruma napredovali smo pet mjesta i Crna Gora je zauzela 77. poziciju.

Takođe u izvještaju Svjetske banke o lakoći poslovanja (Doing Business 2018), Crna Gora je napredovala devet mjesta i zauzela 42. mjesto.

Prema Indeksu ekonomskih sloboda koji je juče objavila Heritidž fondacija, u odnosu na prošlu godinu napredovali smo 15 mjesta i zauzeli 68 poziciju.

U cilju ostvarenja ekonomskog rasta i bržeg ispunjenja ekonomskih kriterijuma u pregovorima sa EU, Crna Gora mora da obezbijedi dodatne uslove za privlačenje stranih investicija, koji su svoje efekte pokazali i u zemljama članicama EU, uključujući i posebne programe sa jasno definisanim i usaglašenim kriterijumima i uslovima.

Finansijsko tržište u Crnoj Gori karakteriše stabilnost. Bankarski sektor je visoko likvidan i stabilan, što se ogleda kroz povećanje kvaliteta aktive i intenziviranje kreditnog rasta.

U januaru smo pripremili novi Program ekonomskih reformi kao ključni dokument za ekonomski dijalog sa Evropskom komisijom, koji sadrži srednjoročni okvir za makrofiskalnu politiku i agendu strukturnih reformi.

Ključni cilj ekonomske politike definisan u Programu ekonomskih reformi je održiv i inkluzivan ekonomski rast koji će doprinijeti smanjenju razvojnog jaza u odnosu na prosjek EU i povećanju kvaliteta života svih naših građana. Ostvarenje ovog cilja je dostižno daljom kombiancijom mjera ekonomske politike zasnovanih na jačanju makroekonomske stabilnosti i unapređenju konkurentnosti.